Saak oor Duduzane se ongeluk tot Donderdag uitgestel | Netwerk24
Deur Isabel Venter 15 Mei 2019 10:53
Die hof het omstreeks 12:00 verdaag, omdat die toerusting wat die verrigtinge moet opneem foutief is.
Die saak sal na verwagting Donderdagoggend hervat.
Duduzane Zuma, een van oudpres. Jacob Zuma se seuns, wat teregstaan op 'n aanklagte van manslag en roekelose bestuur het Woensdag in die streekhof in Randburg getuig.
Duduzane Zuma Woensdag in die hof. Foto: Isabel Venter
Zuma het in Februarie 2014 met sy Porsche 911 teen 'n taxi op die M1-snelweg naby die Grayston-afrit in Johannesburg vasgery.
Phumzile Dube, 'n passasier in die taxi, is in die ongeluk dood.
Shylet Ndlangisa, 'n passasier in die minibus taxi, het getuig sy het 'n harde slag gehoor en minute ná die ongeluk gesien Dube, wat langs haar gesit het, hang by een van die minibus se vensters uit.
Yusuf Baba, staatsaanklaer, het Zuma Woensdag gekruisondervra. Hy het getuig oor die sigbaarheid op die pad op die dag van die ongeluk.
Hy het getuig hy het nie die water gesien waardeur hy met sy motor gery het nie.
Hy het beheer oor sy motor verloor en eers besef het dat hy iets getref het toe hy teen die taxi tot stilstand gekom het.
Hy het gesê dat hy kon net 10 tot 15 m voor hom sien omdat dit donker en reënerig was.
Zuma het om verskoning gevra dat iemand dood is en gesê hy vat volle verantwoordelikheid vir sy dade.